Истраживање вишеструких показатеља (МICS6)

**Задаци анкетара и мерача, и процедура за њихов избор**

МICS6 истраживање спровешће се у периоду од **02. септембра до 10. новембра 2019.** на узорку од 10.000 домаћинстава. За теренско прикупљање података, Републички завод за статистику (Завод) ангажоваће укупно 77 кандидата од којих ће 11 кандидата бити ангажовано на пословима мерача, а 66 кандидатa, на основу резултата показаних током обуке, биће распоређено на послове супервизора, анкетара и резервног анкетара.

Према МICS методологији која се примењује у овом истраживању, теренски део истраживања реализоваће се као тимски рад – биће формирано 11 тимова. Један тим чине 1 супервизор, 4 анкетарке, 1 мерач и 1 резервна анкетарка. Сви чланови тима треба да живе на територији града/општине на којој се тим формира јер сви чланови треба заједно да иду на терен. Тим треба да има бар 2 члана који ће користити 2 приватна возила за рад на терену.

Тим има задатак да обави анкетирање изабраних домаћинстава у свим пописним круговима за које је задужен.

Јавни позив за пријављивање кандидата за рад у својству анкетара и мерача **биће отворен од 8. до 14. јула 2019. године**.

**Основни задаци анкетара су:**

* да присуствује целокупној обуци у трајању од 23 дана - од 3. до 25. августа 2019.г.;
* да се детаљно упозна са методолошко-организационим и другим упутствима МICS истраживања;
* да током обуке и током спровођења истраживања на терену анкетира лица;
* да током рада на терену сарађује са осталим члановима тима и да своје обавезе у потпуности извршава у складу са обавезама анкетара дефинисаним у МICS упутствима.

**Основни задаци мерача су:**

* да присуствује обуци за мерача у трајању од 14 дана - од 12. до 25. августа 2019. г.;
* да се детаљно упозна са приручником за антропометрију и другим методолошко-организационим упутствима МICS истраживања;
* да, током обуке и током спровођења истраживања на терену, врши антропометријско мерење деце млађе од 5 година, користећи опрему за мерење која ће му бити обезбеђена;
* да се при мерењу придржава процедуре наведене у приручнику за антропометрију;
* да са собом носи, одржава и чува опрему за мерење јер сноси одговорност за одржавање исправности исте и враћање опреме у исправном стању по завршеном теренском раду.

**Теренски рад биће спроведен у периоду од 02. септембра до 10. новембра 2019. године.**

**Начин пријављивања:**

Кандидати се пријављују искључиво преко сајта Завода (www.stat.gov.rs).

Од пријављених кандидата, а на основу бодова, биће изабрани кандидати за тестирање и разговор.

**Поступак избора кандидата**

Кандидати се рангирају према следећем систему бодовања:

1) Највиша завршена школа

* Високо образовање – 5 бодова;
* Виша школа – 4 бода;
* Средња школа у четворогодишњем трајању – 3 бода;

2) Радни статус у тренутку пријаве

* Незапослено лице – 5 бодова;
* Старосни пензионер – 3 бода.

3) Коришћење приватног возила

* Могућност коришћења приватног возила за обављање теренског рада – 5 бодова

4) Пријављено пребивалиште

* Лице које има пребивалиште у граду/општини у којем се формира седиште МICS тима – 10 бодова.

По истеку термина за пријављивање, Завод формира листу пријављених кандидата са освојеним бројем бодова по градовима/општинама у којима се формира МICS тим.

На сајту Завода, **15. јула 2019. године** биће објављена листа кандидата који су ушли у ужи избор и који ће бити позвани на тестирање и разговор у периоду **од 17. до 19. јула 2019. године**. Уз листу, биће истакнуто и обавештење о месту и времену одржавања.

**Документа која је потребно донети на разговор:**

* фотокопија личне карте или пасоша, очитана лична карта или возачка дозвола;
* очитана возачка дозвола за кандидате који ће коистити приватно возило за рад на терену;
* фотокопија дипломе о стеченој стручној спреми и оригинал на увид;
* уверење да против кандидата није покренута истрага и да није подигнута оптужница (може се приложити накнадно, тј. до почетка обуке);
* уверење да је лице на евиденцији Националне службе за запошљавање или фотокопија овереног картона са евиденције ове службе, не старију од месец дана (за незапослене кандидате) или потврда-листинг из надлежне филијале фонда ПИО[[1]](#footnote-1).

Уколико кандидат у предвиђеном року не поднесе на увид тражена документа или се увидом у тражена документа установи да не испуњава опште услове дефинисане јавним позивом, биће искључен из даљег поступка.

Уколико се, увидом у тражена документа, установи да је кандидат дао нетачне податке, на основу којих је бодован, ти бодови ће му се одузети и биће поново рангиран. У зависности од новог бодовања могуће је позвати следећег кандидат са ранг листе.

**Избор кандидата обавиће се у две фазе:**

 1. тестирање рада на рачунару (елиминационо, осим за мераче који се неће тестирати), и

 2. разговор са члановима комисије за избор кандидата.

Максималан број бодова које кандидат може да добије на основу разговора је **20 бодова**.

**Предност при избору:**

У случају да кандидати остваре исти укупан број бодова, предност ће имати кандидати са већим бројем бодова добијених на разговору.

Прелиминарна листа кандидата биће објављена на сајту Завода **22. јула 2019. године**.

Рок за жалбе кандидата је **24. јул 2019**. **године**, до 12 часова. Кандидати жалбу могу поднети на имејл-адресу: mladen.velickovic@stat.gov.rs. Жалбе се разматрају **25. јула 2019. године**.

**Коначна листа изабраних кандидата биће објављена на сајту Завода 26. јула 2019. године.** Уз листу, биће објављен и линк преко кога ће изабрани кандидати попунити додатне податке неопходне за израду уговора о ангажовању.

Најважнији датуми:

|  |  |
| --- | --- |
| **Активности** | **Датуми** |
| Пријава кандидата | 8-14. јул 2019. |
| Објављивање листе кандидата који се позивају на тестирање и разговор (на основу бодова) | 15. јул |
| Разговор са кандидатима | 17-19. јул |
| Објављивање Прелиминарне листе кандидата | 22. јул |
| Рок за жалбе кандидата  | 24. јул до 12 часова |
| Разматрање жалби | 25. јул |
| Објављивање Коначне листе изабраних кандидата | 26. јул |
| Централизована обука **анкетара** (23 дана) | 03-25. август |
| Централизована обука **мерача** (14 дана) | 12-25. август |
| Рад на терену  | 2. септембар - 10. новембар 2019. |

Централизована МICS обука одржаће се у хотелу Војводина у Зрењанину.

**Списак градова/општина у којима се формирају МICS тимови и у којима ће се спроводити МICS истраживање.**

**Тимови под редним бројевима 9, 10 и 11 истраживање спроводе у Ромским насељима.**

|  |  |  |  |  |
| --- | --- | --- | --- | --- |
| **Седиште тима** | **Редни број тима** | **Градови/општине у којима ће се спроводити МICS истраживање** | **Број потребних****анкетара** | **Број потребних мерача** |
| Сомбор (ПО Суботица) | 1 | Бач, Бачка Паланка, Бачки Петровац, Бечеј, Кула, НовиСад, Оџаци, Сремски Карловци, Врбас, Петроварадин, Ада, Апатин, Бачка Топола, Кањижа, Мали Иђош, Сента, Сомбор и Суботица | 6 | 1 |
| Зрењанин | 2 | Житиште, Зрењанин, Кикинда, Нова Црња, Нови Бечеј, Нови Кнежевац, Сечањ, Чока, Бела Црква, Вршац, Ковин, Опово, Панчево, Пландиште, Инђија, Пећинци, Рума, Сремска Митровица, Стара Пазова, Шид, Темерин, Тител и Жабаљ | 6 | 1 |
| Београд | 3 | Вождовац, Врачар, Гроцка, Звездара, Младеновац, Раковица, Савски Венац, Сопот и Чукарица | 6 | 1 |
| Београд | 4 | Барајево, Земун, Лазаревац, Нови Београд, Обреновац, Палилула, Стари Град и Сурчин | 6 | 1 |
| Ужице | 5 | Богатић, Коцељева, Крупањ, Лозница, Љубовија, Шабац, Ваљево, Лајковац, Љиг, Осечина, Уб, Бајина Башта, Ивањица, Косјерић, Нова Варош, Пожега, Пријепоље, Ужице, Чајетина, Нови Пазар, Сјеница и Тутин | 6 | 1 |
| Краљево | 6 | Александровац, Варварин, Врњачка Бања, ГорњиМилановац, Краљево, Крушевац, Лучани, Рашка, Трстеник, Чачак, Аранђеловац, Деспотовац, Кнић, Крагујевац, Параћин, Рача, Рековац, Јагодина, Свилајнац, Ћуприја и Лапово | 6 | 1 |
| Зајечар | 7 | Бор, Зајечар, Кладово, Књажевац, Неготин, Велика Плана, Голубац, Жагубица, Кучево, Мало Црниће, Петровац на Млави, Пожаревац, Смедерево, Смедеревска Паланка, Костолац, Алексинац и Сврљиг | 6 | 1 |
| Ниш | 8 | Бабушница, Блаце, Гаџин Хан, Димитровград, Дољевац, Житорађа, Куршумлија, Мерошина, Пирот, Прокупље, Нишка Бања, Пантелеј, Црвени Крст, Палилула, Медијана, Бојник, Бујановац, Владичин Хан, Власотинце, Врање, Лебане, Лесковац, Сурдулица и Трговиште | 6 | 1 |
| Београд | 9 | Барајево, Вождовац, Гроцка, Звездара, Земун, НовиБеоград, Палилула, Чукарица, Сурчин, Врњачка Бања, Крушевац, Пожега, Аранђеловац, Крагујевац, Јагодина, Бор, Алексинац, Ниш (Црвени Крст) и Ниш (Палилула) | 6 | 1 |
| Нови Сад | 10 | Зрењанин, Кикинда, Бач, Беочин, Нови Сад, Оџаци, Србобран, Вршац, Ковин, Опово, Пећинци, Апатин, Сента, Сомбор, Коцељева, Љубовија, Ваљево, Лајковац, Осечина, Уб, Пожаревац, Смедерево и Костолац | 6 | 1 |
| Лесковац | 11 | Бојник, Босилеград, Бујановац, Владичин Хан, Власотинце, Врање, Лебане, Лесковац, Сурдулица, Врањска Бања, Бела Паланка, Житорађа, Пирот и Прокупље | 6 | 1 |

1. Са изабраним кандидатима закључује се **Уговор о привременим и повременим пословима** [↑](#footnote-ref-1)